section_heading: Grobnica Petra Gučetića u Dubrovniku
paragraph_text: U dubrovačkom samostanu sv. Dominika se od 1286. godine u dokumentima spominje uloga klaustra kao mjesta za ukapanje s nizom grobnih natpisa u zidovima i grobnim komorama ukopanim u podu. U samostanu je sačuvana jedna od najmonumantalnijih grobnica biskupa dominikanca iz vremena renesanse. Radi se o grobnici stonskog biskupa Petra Gučetića - Dragojevića iz 1563. godine nepoznatog autora. Grobnica se prvotno nalazila u samostanskoj crkvi, a danas se nalazi u samostanskoj dvorani pokraj sakristije. Renesansna, odnosno maniristička grobnica je u obliku sarkofaga s likom pokojnika u visokom reljefu na poklopcu položenom u niši. Takav tip grobnice srednjojekovnog je karaktera, ali u vremenu renesanse dobiva jasne al'antica renesansne dekorativne elemente. Na području jadranske Hrvatske takav tip grobnice rezerviran je isključivo za biskupe. Kvaliteta izrade grobnice Petra Gučetića upućuje na rad osrednjih domaćih kipara koji su usvojili, ali pojednostavili naučeni renesansni stil. Grobnica se sastoji od sarkofaga s poklopcem umetnutog u plitki arkosolij uokviren reljefno dekoriranim pilastrima koje zatvara segmentni luk. Za okvir same grobnice jasno su korišteni klasični arhitektonski elementi kao što su pilastri i gređe dekorirani jednostavnim vegetabilnim motivima. Na sredini luka nalazi se grb obitelji Gučetić. Prednja i jedina vidljiva strana sarkofaza ispunjena je razvučenim svitkom ispunjenim natpisom. Poklopac sarkofaga predstavlja nagnutu ploču na kojoj je u punoj veličini prikazan biskupov lik u visokom reljefu sa svim biskupskim atributima kao što su mitra, biskupske rukavice rukavice i pastoral.Badurina, A.(ur.): Leksikon ikonografije, liturgike i simbolike zapadnog kršćanstva, Zagreb, Kršćanska sadašnjost, 2006., str. 408, 452. Tipologija grobnice biskupa Gučetića predstavlja zastupljeniji tip grobnice na hrvatskoj obali koji se može pratiti i na primjerima najreprezentativnijih svetačkih grobnica kao što su grobnica sv. Šimuna u Zadru ili blaženika kao što su Ivan u Trogiru i Arnir u Splitu.